Document ID: 32001R0283

Kommissionens forordning (EF) nr. 283/2001
af 9. februar 2001
om ændring af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999 for så vidt angår ordningerne for offentligt interventionsopkøb af oksekød og af forordning (EF) nr. 2734/2000
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 47, stk. 8, og
ud fra følgende betragtninger:
(1) Ved Kommissionens forordning (EF) nr. 2734/2000 af 14. december 2000 om ændring af forordning (EØF) nr. 1627/89 om opkøb af oksekød ved licitation og om fravigelse eller ændring af forordning (EF) nr. 562/2000 om gennemførelsesbestemmelser til Rådets forordning (EF) nr. 1254/1999 for så vidt angår ordningerne for offentligt interventionsopkøb af oksekød(2), ændret ved forordning (EF) nr. 3/2001(3), blev der indført en række ændringer eller fravigelser af Kommissionens forordning (EF) nr. 562/2000(4) for at afhjælpe den ekstraordinære markedssituation, som de nylige begivenheder omkring bovin spongiform encephalopati (BSE) har medført.
(2) Under hensyn til denne ekstraordinære markedssituation og for at øge effektiviteten af de interventionsforanstaltninger, der er fastsat ved forordning (EF) nr. 2734/2000, bør der fastsættes undtagelsesbestemmelser til artikel 4, stk. 2, litra g), i forordning (EF) nr. 562/2000 for så vidt angår den maksimale slagtevægt, så der ikke fastsættes nogen vægtgrænse for de to licitationer i februar 2001, og så vægten hæves til 430 kg for resten af licitationerne i første kvartal af 2001, dog således at der tillades opkøb af tungere dyr, men med en begrænsning af opkøbsprisen, så den kun ydes for den tilladte maksimale vægt.
(3) Forordning (EF) nr. 2734/2000 bør derfor ændres i overensstemmelse hermed.
(4) Da det er muligt at de produkter, der opkøbes ved intervention, også kan blive solgt efter den 1. januar 2002, hvor den ordning med obligatorisk oprindelsesmærkning, der fastsattes ved Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(5), vil være gældende, er det hensigtsmæssigt for de kontrakter, der indgås fra den 12. februar 2001, dvs. fra den første licitation i februar, i mærkningskravene for produkter til intervention at medtage en forpligtelse til i overensstemmelse med artikel 13, stk. 5, i forordning (EF) nr. 1760/2000 at angive det eller de lande, hvor de pågældende dyr er født og opfedet, i givet fald med de angivelser, der er foreskrevet i artikel 2, stk. 2, i Kommissionens forordning (EF) nr. 1825/2000(6) om gennemførelsesbestemmelser til forordning (EF) nr. 1760/2000.
(5) De betingelser, der skal være opfyldt for hele og halve slagtekroppe og for fjerdinger, for at de kan opkøbes ved offentlig intervention, er fastlagt i bilag III til forordning (EF) nr. 562/2000; med henblik på en tilpasning til den almindelige handelspraksis bør der foretages en ændring af den definition af halve slagtekroppe, der er anført i nævnte bilag, så der tillades en vis tolerance.
(6) Forordning (EF) nr. 562/2000 bør derfor ændres i overensstemmelse hermed.
(7) Under hensyntagen til begivenhedernes udvikling bør denne forordning straks træde i kraft.
(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
I forordning (EF) nr. 2734/2000 affattes artikel 6, stk. 1, således:
"1. Uanset artikel 4, stk. 2, litra g), i forordning (EF) nr. 562/2000 er den maksimale vægt af de slagtekroppe, der er omhandlet i nævnte bestemmelse, på 430 kg. Der gælder dog følgende:
- Ved de to licitationer i februar gælder der ingen grænse for den maksimale slagtevægt.
- Ved de øvrige licitationer i første kvartal af 2001 kan der ved intervention opkøbes slagtekroppe af en vægt på over 430 kg, men i så fald betales opkøbsprisen kun for denne maksimale vægt."
Artikel 2
I forordning (EF) nr. 562/2000 foretages følgende ændringer:
1) Artikel 4, stk. 3, litra d), affattes således:
"d) mærket efter den ordning, der blev indført ved Europa-Parlamentets og Rådets forordning (EF) nr. 1760/2000(7), herunder for de kontrakter der indgås fra den 12. februar 2001, også med de angivelser, der er foreskrevet i artikel 13, stk. 5, i nævnte forordning."
2) Bilag III, punkt 2, litra b), affattes således:
"b) 'halve slagtekroppe': de ved symmetrisk midtflækning af de i litra a) omhandlede slagtekroppe gennem samtlige hals-, bryst-, lænde- og bækkenhvirvler fremkomme varer. Under bearbejdningen af slagtekroppen må bryst- og lændehvirvlerne ikke forvrides væsentligt. Der må ikke ske væsentlige indsnit i muskler og sener ved anvendelsen af sav eller knive."
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. februar 2001.

Labels: 3
17
6